**Сынып сағаты**

**( 4-сынып)**

**Б.А.Елжасова**

**№2 Новоишим орта мектебінің**

**бастауыш сынып мұғалімі.**

 **Бастауышым – балбұлағым.**

**Сабақтың мақсаттары:**Білімнің сары жолы мектептен басталатын, білімнің кең дүниеде өмірге есік ашатынын сезіндіру. Білімге деген құштарлығын арттыру. Ұстаздарын құрметтеп, бағалай білуге тәрбиелеу. Ақыл, ой өрісін дамыту.

**Көрнекілігі:** слайдтар, гүлдер, жазылған сөздер.

**Мұғалімнің кіріспе сөзі:**

Құрметті ата – аналар,ұстаздар,оқушылар!

Сіздер 4- сынып оқушылары дайындаған бастауышпен қоштасу ертеңгілігіне жиналып отырсыздар. Қадамдары нұр жаусын! Алдарыңызда тұрған балалар 4 жыл бұрын мектеп табалдырығын тәй-тәй басып аттаған кіп –кішкентай бүлдіршіндер еді.

Енді міне бойлары да, ойлары да өсіп, әріп таныған, бастауыш сынып білімін аяқтап, ортаңғы буынға қадам басқалы отыр. «Бастауышым-балбұлағым» деп ертеңгілікті ашуға рұқсат етіңіздер.

**1 – бастаушы:**

Ағайын, жұрт ардақты армысыңдар,

Бәріңізде есен – сау болыңыздар.

Көрермен куа болып бастауышқа,

Болашақ шәкірттердің жалғасы бар.

**2 – бастаушы:**

Мектеп,мектеп бақытқа толды үйің,

Ұша білсек болмас-ау, қону қиын.

Бастауыштың соңғы әнін шырқап бүгін,

Бастауыштың билейміз соңғы биін.

**Хормен:**

Мектеп – кеме, білім – теңіз,

Барар жерге тез жетеміз.

Адаспаймыз ұлы жолда

Ұстаз берген білім қолда.

**3 – оқушы:**

Аяулы менің мектебім,

Өзіңде өткен көктемім.

Өзіңнен алар әлі де,

Арманым асқақ көп менің.

**4 – оқушы:**

Алғашқы басқан өткелім,

Білімді сарқып төккенің.

Сусындап сенен нәр алсам,

Аяулы менің мектебім.

**Ән: «Бөбектерім»**

 **5 – оқушы:**

Қош міне келдіңіз, сабақтастар,

Шығатын шың, қол бұлғайды биік асқар.

4 жыл оқып, өрелі білім алдық,

Кез келді, міне, ілгері қадам тастар.

**6 – оқушы:**

Қимай тұрмын, білім алған мектебім,

Өзіңде өткен жастық шағым, көктемім.

Үмітпенен әкеп еді анамыз,

Азамат боп тұрмыз міне көп – көрім.

**7 – оқушы:**

Тұрмыз міне, бастауышпен қоштасып,

Жетіліп ек бәріміз қол ұстасып.

Іс ілгері толығып, біліміміз,

Теріс басып жүрмейікші шоқ басып.

**8 – оқушы:**

Ұрпағымыз қазақтың,

Бермейміз елдің намысын.

Күткен үміт біздерден,

Баба аруағы қолдасын!

**Хормен:**

Ана сүтін ақтаймыз,

Қиындықтан қашпаймыз.

Жақсы оқып әрқашан,

Білімді бірге шыңдаймыз!

**Ән: «Анашым»**

**9 – оқушы:**

Ақылдың кені маздаған,

Барлығын бағып барлаған.

Шәкіртін ойлар күні – түні,

Ұстаздай, сірә бар ма адам?!

**10 – оқушы:**

Жаралған ғажайып адамдық,

Мейірін балаға төгетін.

Ұстаздық – киелі мамандық,

Біліммен тәрбие беретін.

**Бастаушы:**

«Ұстаз» сөзінің ұғымы кең. Оның негізгі мәні жақсылыққа, өмірде өзі де бақытты болып, өзгелерді де бақытқа жеткізуге үйрету, тәрбиелеу дегенді білдіреді.

**Ән: «Мұғалім ол біздің»**

 **11 – оқушы:**

Әр баланың жүрегіне гүл еккен,

Ұстаз ісін ақын біткен жыр еткен.

Бұл ұжымға айтар алғыс шексіз – ау,

Қаншама мың шәкірттерді түлеткен.

**12 – оқушы:**

Біліміңді бағалар,

Аяулы ұстаз даналар.

Сіздерге бізден мың алғыс,

Келешек бізбен жаңалар.

**13 – оқушы:**

Мың алғыс бәріңізге үлес қосқан,

Қараңғыда оқушы көзін ашқан,

Тілеуі кемедегі бір дегендей,

Баршаңызға берсін дейміз, ашық аспан.

**Бәрі:**

Зор үміт күткен біздерден,

Келешек ұлан ұрпақпыз.

Ұстаздан алған біліммен,

Шыңдарға биік шықпақпыз.

**Ән: «Біз бақытты балдырған»**

**14 – оқушы:**

Мына біздей бірге жүрген құрдастар,

Алдыменен әуелетіп жыр тастар.

Оқулықтар қатарына сөз бердің,

Білімдерін шертіп өтсін сырластар.

**Ана тілі:**

Ағайын, құлақ сал, мен – Ана тілімін,

Шәкірттің «А» деген алғашқы үнімін.

Ал, енді қоштасам, балдырған өзіңмен,

Шыңдалсын, ал енді әдебиеттен білімің.

**Әдебиет:**

Білімді шәкірттерге сенген едім,

Толықсып әуеніңе тербелемін.

Келешекте сен менен дәріс ал деп,

Араңа «Әдебиет» боп мен келемін.

**15 – оқушы:**

Мынау өмір арнасымен ағады,

Білімді жан әркез жолын табады.

Сіздерменен бастауыштар қоштасып,

Көгершіндей самғап қанат қағады.

**Ән: «Атамекен»**

 **Бастаушы:**

Ақыл айтса салмақты,

Ашуы да бар қатты.

Алайда ол басқадан,

Абыройлы ардақты –

Сенің сынып жетекшің.

**«Вальс»**

**1 – бастаушы:**

 Міне, сендер бастауыш буынды аяқтап, орта буынға қадам басқалы тұрсыңдар. Алдарыңда көптеген белестер күтіп тұр.

**2 – бастаушы:**

 Әрқашан татулықтың, бірліктің, бейбітшіліктің, көтеріңкі көніл күйдің, балғын балалық шақтың белгісі болған түрлі – түсті шарларға арманымызды жалғап, көк әлемге ұшырайық.

**Хор: «Армандастар»**

Ата – аналарға сөз беріледі.

 **Солтүстік Қазақстан облысы**

 **Ғ.Мүсірепов атындағы ауданы**

 **№2 Новоишим орта мектебі**

 **бастауыш сынып мұғалімі**

 **Елжасова Балдырған Арғынқызы**